उड़ान ने बॉलीवुड में अवसरों के द्वार खोले : राम  
टीवी स्टार राम कपूर ने फिल्म उड़ान में अहम किरदार अदा किया और उनका कहना है कि इस फिल्म ने बॉलीवुड में कई प्रोजेक्ट दिलाई हैं।
टेलीविजन के लोकप्रिय सितारे राम कपूर ने विक्रमादित्य मोटवानी की फिल्म उड़ान में अहम किरदार अदा किया और उनका कहना है कि इस फिल्म ने बॉलीवुड में अनेक प्रतिष्ठित परियोजनाएं दिलाई हैं। राम ने कहा, उड़ान को धन्यवाद, जिसकी वजह से मुझे चार फिल्में मिली हैं।  उन्होंने कहा कि वह सूरज बड़जात्या की लव यू मिस्टर कलाकार, सैफ अली खान की एजेंट विनोद, करण जौहर की शॉर्ट टर्म शादी और महेश गोडियाल की माई में आशा भोंसले के साथ काम करेंगे।  फिल्मों में अपने किरदारों के बारे में राम ने कहा कि टेलीविजन पर पिछले कुछ सालों से एक जैसी भूमिकाओं से अब अलग अलग किरदार मिल रहे हैं। उन्होंने कहा कि टीवी पर कलाकार अधिक सफल तो हो सकता है लेकिन वहां प्रयोग करने की गुंजाइश कम होती है।  राम ने कहा, चैनल, निर्माता और आपके प्रशंसक आपको उसी रूप में देखना चाहते हैं, जिसमें वे पसंद करते हैं। अभिनेता ने यह भी कहा, आज मैं जो हूं वह मुझे टेलीविजन ने बनाया है। लेकिन अब मैंने फिल्म परियोजनाओं का चयन किया है जहां मैं अपने अलग अलग पक्ष दिखा सकता हूं। उड़ान के अलावा मैंने फरहान अख्तर व दीपिका पादुकोण के साथ कार्तिक कॉलिंग कार्तिक में भी काम किया।  एजेंट विनोद में राम कपूर एक रूसी माफिया डॉन की भूमिका में होंगे। वहीं शार्ट टर्म शादी में वह बोमन ईरानी और रत्ना पाठक शाह जैसे मंझे हुए कलाकारों के साथ हास्य भूमिका में दिखाई देंगे।   उन्होंने बताया कि लव यू मिस्टर कलाकार में वह अमृता राव के पिता की भूमिका में होंगे।